b'\n_START_ARTICLE_\nErling B\xc3\xbchring-Dehli\n_START_SECTION_\nFamilie\n_START_PARAGRAPH_\nHan ble f\xc3\xb8dt p\xc3\xa5 slektsg\xc3\xa5rden D\xc3\xa6li i Furnes som s\xc3\xb8nn av rittmester Bertel Dehli og hustru Agnes Ingebj\xc3\xb8rg Brynhild Ihle. Hans farbror var advokat Ole Dehli, mest kjent som grunnlegger og leder for Norges Kooperative Landsforening, som var gift med kvinnesaksforkjemperen Maria Gyth. Deres s\xc3\xb8nn og B\xc3\xbchring-Dehlis fetter var flypion\xc3\xa9ren Halfdan Gyth Dehli._NEWLINE_Erling B\xc3\xbchring-Dehli giftet seg i 1914 med Helga Ludoviska Brodtkorb, datter av distriktsingeni\xc3\xb8r ved NSBs 3. trafikkdistrikt Johan Anton Ross Brodtkorb og hustru Emma Camilla Krogh p\xc3\xa5 Hamar. Hennes bror, Trygve Brodtkorb, ble direkt\xc3\xb8r i Store Norske Spitsbergen Kulkompani.\n_START_SECTION_\nUtdannelse, yrke og offentlige verv\n_START_PARAGRAPH_\nHan tok artium ved Hamar katedralskole i 1905 og juridisk embedseksamen ved universitetet i 1909. Allerede p\xc3\xa5 katedralskolen markerte han seg i gymnassamfunnet Fram, og under studietiden begynte han \xc3\xa5 skrive for Aftenposten og Hamar Stiftstidende. Etter studiene ble han ansatt i Morgenavisen i Bergen, et organ for Christian Michelsen, og sendte derfra ogs\xc3\xa5 korrespondanser til Hamar Stiftstidende om valgkampen det \xc3\xa5ret. Han var stortingsjournalist for Aftenposten 1910\xe2\x80\x931912, deretter redaksjonssekret\xc3\xa6r i Dagsposten i Trondhjem, et organ for Frisinnede Venstre, i et halv\xc3\xa5rs tid._NEWLINE_I 1912 kom han tilbake til hjemtraktene som redakt\xc3\xb8r i Oplandenes avis p\xc3\xa5 Hamar. I 1916 s\xc3\xb8rget han for \xc3\xa5 sammenslutte avisen med Hamar Stiftstidende med seg selv som redakt\xc3\xb8r. Med B\xc3\xbchring-Dehli som redakt\xc3\xb8r fortsatte Hamar Stiftstidende som et organ for H\xc3\xb8yre og Frisinnede Venstre gjennom 1920- og 1930-\xc3\xa5rene, trass i fremst\xc3\xb8t fra Bondepartiet. Han s\xc3\xb8rget ogs\xc3\xa5 for \xc3\xa5 modernisere avisen teknisk og journalistisk. Han hadde en rekke verv i pressens faglige organisasjoner og bedrifter, som formann i Oplandenes presseforening 1916\xe2\x80\x931919 og 1923\xe2\x80\x931931, og styremedlem i Norsk Presseforbund, NTB og NRK._NEWLINE_B\xc3\xbchring-Dehli var ogs\xc3\xa5 en typisk partipressemann for sin tid som p\xc3\xa5tok seg offentlige verv. Han var medlem av Hamar bystyre 1926\xe2\x80\x931928 og stortingsmann for kj\xc3\xb8pstedene i Hedmark og Oppland fylker 1928\xe2\x80\x931933, og satt i Stortingets l\xc3\xb8nningskomit\xc3\xa9 1928\xe2\x80\x931930 og Stortingets administrasjonskomit\xc3\xa9 1931\xe2\x80\x931933. Han ledet Hamar H\xc3\xb8ireforening og Hamar riksm\xc3\xa5lsforening. Han hadde ogs\xc3\xa5 sterke kulturelle interesser, og deltok som en skattet revyforfatter og -skuespiller, formann i Hamar og Oplands kunstforening, medlem av representantskapet i Nationaltheatret og styremedlem i Riksteatret._NEWLINE_Han tok avskjed som redakt\xc3\xb8r i Hamar Stiftstidende i 1932 og begynte \xc3\xa5 arbeide for Fred. Olsen & Co., hvor han forberedte etableringen av flyselskapet Det norske Luftfartsselskap Fred. Olsen og Bergenske A/S (DNL). I 1934 gikk B\xc3\xbchring-Dehli tilbake til pressen som redakt\xc3\xb8r i Allers Familiejournal. Under okkupasjonen ble han arrestert og fengslet p\xc3\xa5 M\xc3\xb8llergata 19 og Grini fangeleir for \xc3\xa5 ha drevet etterretningsarbeid for motstandsbevegelsen, og avsatt som redakt\xc3\xb8r. Han ble gjeninnsatt som redakt\xc3\xb8r i Allers etter frigj\xc3\xb8ringen i 1945. Han gikk av med alderspensjon i 1952, men p\xc3\xa5tok seg i 1955 redakt\xc3\xb8ransvaret for Nordisk Kontakt, et blad utgitt av Nordisk r\xc3\xa5d._NEWLINE_Han d\xc3\xb8de i Oslo i 1957, 70 \xc3\xa5r gammel, etter noen tids sykdom.'